Prop de 5.000 escolars inicien el curs a l'Eliana
12 de setembre de 2022

Un total de 4.938 alumnes han iniciat aquest dilluns, 12 de setembre, el curs escolar 2022/2023 en les diferents etapes en els centres educatius públics, privats i concertats de l'Eliana. Un començament marcat pel retorn a la la normalitat per a un any en què destaca l'augment de la matriculació de l'alumnat en la Formació Professional.

Com és habitual, l'alcalde Salva Torrent, i l'edil d'Educació, Eva Santafé, han estat presents en aquest retrobament a primera hora del matí i ja amb mesures mínimes anticovid com la ventilació creuada, la recomanació de mantindre una higiene adequada de mans o la desinfecció especialment de banys i espais de menjador.

Després de dos cursos en plena pandèmia, enguany els i les escolars podran interactuar entre grups, tant en espais exteriors com en interiors i en totes les etapes educatives, podran compartir objectes i materials i estarà permés l'accés de les famílies als centres. Això sí, es manté la recomanació de realitzar les activitats com cantar, tocar la flauta o d'exercici físic, actes esportius o celebracions preferentment en a l'aire lliure o en espais sempre ben ventilats.

Torrent, ha donat la benvinguda a la comunitat educativa al CEIP Verge del Carmen, destacant el treball de coordinació entre el Consistori i les diferents direccions dels centres “perquè tot estiguera a punt en aquest inici de curs sense incidències”.